Diari Oficial de la Generalitat Valenciana


Sumari del DOGV 4963, del 10-03-2005 (2005/2572)

RESOLUCIÓ de 22 de febrer de 2005, de la Direcció Territorial de Cultura, Educació i Esport de València, per la qual s'establix el calendari i el procediment d'admissió de l'alumnat en centres docents no universitaris sostinguts amb fons públics per al curs 2005/2006.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4963

Data del DOGV
:   10-03-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/2572


Data del document
:   22-02-2005

Organisme emissor
:   Conselleria de Cultura, Educació i Esport

Tipus de document
:   Resolució

Descriptors 

:   * calendari escolar
    * accés a l'educació
    * ensenyament públic
    * alumnat
    * alumne

RESOLUCIÓ de 22 de febrer de 2005, de la Direcció Territorial de Cultura, Educació i Esport de València, per la qual s'establix el calendari i el procediment d'admissió de l'alumnat en centres docents no universitaris sostinguts amb fons públics per al curs 2005/2006. [2005/Q2572]
  
El Decret 27/1998, de 10 de març del Govern Valencià (DOGV de 26 de març), modificat pel Decret 87/2001, de 24 d'abril, del Govern Valencià (DOGV de 30 d'abril), establix els criteris d'admissió d'alumnes en els centres docents no universitaris sostinguts amb fons públics. Les normes que regulen el procés d'admissió d'alumnat es determinen per mitjà de l'Orde de 3 d'abril de 1998 (DOGV de 8 d'abril), modificada per l'Orde de 5 de març de 1999 (DOGV de 22 de març) i l'Orde de 2 de maig del 2001 (DOGV de 8 de maig).
  
L'apartat quart de la citada Ordre de 3 d'abril de 1998 autoritza el director territorial a dictar resolució en què es determine el calendari ordinari i extraordinari, així com els terminis màxims de les actuacions relacionades amb el procés d'admissió d'alumnat en els centres docents del seu àmbit competencial.
  
Igualment, en diversos apartats de la citada ordre s'assenyalen altres actuacions que les direccions territorials desenrotllaran referides al procés d'admissió.
  
Cal, per tant, establir per al curs 2005/2006 el calendari del procés d'escolarització dels alumnes en els centres dels nivells citats sostinguts amb fons públics.
  
Per això, i en virtut de les facultats conferides resolc:
  
Primer
  
En el procés d'admissió de l'alumnat se seguirà el calendari que corresponga segons l'ensenyança que s'impartisca:
  
- Educació Infantil, Educació Primària, Educació Especial.
  
- Educació Secundària Obligatòria (ESO).
  
- Batxillerat, cicles formatius de grau mitjà.
  
Segon
  
A. Confirmació de plaça d'alumnes adscrits.
  
Termini de presentació de sol·licituds: del 4 al 29 d'abril.
  
Els centres receptors de sol·licituds de confirmació de plaça les remetran als centres d'adscripció corresponent, l'endemà de finalitzar el termini de preinscripció.
  
Elaboració de les llistes provisionals i la seua publicació: fins al 12 de maig.
  
Publicació en els centres de la llista definitiva d'alumnes admesos: fins al 25 de maig.
  
Termini de formalització de la matrícula: fins al 5 de juliol.
  
B. Procés de matriculació ordinària.
  
1. Convocatòria i/o constitució de les comissions municipals d'escolarització, de districte i sectorials en les localitats on hi haguera.
  
- Educació Infantil, Educació Primària, Educació Especial: fins al 29 d'abril.
  
- ESO, Batxillerat, cicles formatius de grau mitjà: fins al 29 d'abril.
  
Una vegada constituïdes, les comissions desenrotllaran, abans del començament del termini de preinscripció dels alumnes, les activitats assenyalades en l'apartat sisé de l'Orde de 3 d'abril de 1998.
  
Les activitats han de coordinar-se entre les comissions municipals d'escolarització, de districte i/o sectorials de cada ajuntament, els centres escolars i la Direcció Territorial de Cultura, Educació i Esport.
  
2. La direcció dels centres haurà de publicar al tauler d'anuncis les següents normes de matriculació:
  
- Decret 27/1998, de 10 de març (DOGV de 26 de març).
  
- Decret 87/2001, de 24 d'abril (DOGV de 30 d'abril).
  
- Orde de 3 d'abril de 1998 (DOGV de 8 d'abril).
  
- Orde de 5 de març de 1999 (DOGV de 22 de març).
  
- Orde de 2 de maig del 2001 (DOGV de 8 de maig).
  
- La present resolució i els documents que arrepleguen la informació a què es referix este apartat.
  
3. Termini de presentació de sol·licituds d'admissió en els centres receptors:
  
- Educació Infantil, Educació Primària, Educació Especial: del 6 al 16 de maig.
  
- ESO: del 3 al 13 de juny.
  
- Batxillerat, cicles formatius de grau mitjà: del 3 al 13 de juny.
  
(Els models de sol·licitud figuren en els annexos I, II i III de l'Ordre de 3 d'abril de 1998).
  
Prèviament al començament del termini de presentació de sol·licituds, es remetran a les comissions d'escolarització les relacions de llocs escolars disponibles que s'ajustaran als annexos V a IX de l'ordre citada.
  
4. Comprovació de duplicitats:
  
- Educació Infantil, Educació Primària, Educació Especial: fins al 23 de maig.
  
- ESO: fins al 15 de juny.
  
- Batxillerat, cicles formatius de grau mitjà: fins al 15 de juny.
  
5. Baremació de les sol·licituds i remissió a les comissions d'escolarització de les llistes de l'alumnat admés i no admés pels consells escolars de centres públics i dels titulars de centres privats.
  
- Educació Infantil, Educació Primària, Educació Especial: fins al 31 de maig.
  
- ESO: fins al 21 de juny.
  
- ESO: segona i tercera opció: fins al 4 de juliol.
  
- Batxillerat, cicles formatius de grau mitjà: fins al 21 de juny.
  
- Batxillerat, cicles formatius de grau mitjà: segona i tercera opció: fins al 14 de juliol.
  
6. Elaboració de les llistes provisionals i la seua publicació:
  
- Educació Infantil, Educació Primària, Educació Especial: fins al 2 de juny.
  
- ESO: fins al 6 de juliol.
  
- Batxillerat, cicles formatius de grau mitjà: fins al 15 de juliol.
  
7. Reclamacions davant del Consell Escolar:
  
- Educació Infantil, Educació Primària, Educació Especial: fins al 9 de juny.
  
- ESO: fins a l'11 de juliol.
  
- Batxillerat, cicles formatius de grau mitjà: fins al 19 de juliol.
  
8. Contestació per escrit a les reclamacions:
  
- Educació Infantil, Educació Primària, Educació Especial: fins al 15 de juny.
  
- ESO: fins al 13 de juliol.
  
- Batxillerat, cicles formatius de grau mitjà: fins al 21 de juliol.
  
9. Publicació en els centres de la llista definitiva d'alumnes admesos:
  
- Educació Infantil, Educació Primària, Educació Especial: fins al 16 de juny.
  
- ESO: fins al 13 de juliol.
  
- Batxillerat, cicles formatius de grau mitjà: fins al 21 de juliol.
  
10. Termini de formalització de la matrícula:
  
- Educació Infantil, Educació Primària, Educació Especial: fins al 5 de juliol.
  
- ESO: fins al 18 de juliol.
  
- Batxillerat, cicles formatius de grau mitjà: fins al 28 de juliol.
  
11. Matriculació d'alumnes de llista d'espera:
  
- Educació Infantil, Educació Primària, Educació Especial: fins al 7 de juliol.
  
- ESO: fins al 22 de juliol.
  
- Batxillerat, cicles formatius de grau mitjà: fins al 29 de juliol.
  
L'alumnat que sol·licite plaça en centres públics podrà formular, davant de la comissió d'escolarització, reclamació contra les llistes definitives d'alumnat en el termini de quatre dies hàbils des de la seua publicació. Contra la dita resolució les persones interessades podran interposar recurs ordinari davant el director territorial corresponent en el termini d'un mes.
  
L'alumnat que sol·licite plaça en centres privats sostinguts amb fons públics podrà formular denúncia davant de la Direcció Territorial de Cultura, Educació i Esport (ap. 33 de l'Ordre 3 d'abril de 1998).
  
Els centres expediran als alumnes sol·licitants de plaça en ESO i Batxillerat certificat de qualificacions abans del dia 29 de juny. En la dels sol·licitants de Batxillerat es farà constar la qualificació de l'àrea d'expressió plàstica. En setembre, l'entregaran el dia 6.
  
Els alumnes presentaran este certificat abans del dia 30 de juny. En setembre els dies 6 i 7.
  
D'acord amb el que s'establix en l'orde d'escolarització citada, els llistats de les vacants en els centres públics i privats concertats es portaran a efecte d'acord amb el que s'establix en els annexos V, VI, VII, VIII i IX.
  
Les llistes de matriculació, per mitjà dels annexos X, XI, XII i XIII, es publicaran en tots els centres d'una mateixa localitat el mateix dia.
  
L'actuació de les comissions municipals d'escolarització haurà d'ajustar-se a allò que s'ha preceptuat en els articles 12 i 13 del Decret 27/1998, de 10 de març, i en els apartats sisé i següents de l'Orde de 3 d'abril de 1998.
  
Tercer
  
El calendari a seguir en el procés de matriculació extraordinària serà el següent:
  
A. Per a les sol·licituds d'admissió per a alumnes sol·licitants de Batxillerat i Formació Professional:
  
Publicació de vacants: dia 1 de setembre.
  
Incorporació de vacants després de les proves de setembre: dia 7.
  
1. Presentació de sol·licituds d'admissió: de l'1 al 7 de setembre.
  
2. Classificació d'estes sol·licituds per part de les comissions d'escolarització per a evitar duplicitats: fins al 8 de setembre.
  
3. Baremació de les sol·licituds i tramesa a les comissions d'escolarització de les llistes d'alumnat admés i no admés pels consells escolars de centres públics i titulars de centres privats: fins al 9 de setembre.
  
4. Elaboració de llistes provisionals i la seua publicació: fins al 12 de setembre.
  
5. Termini de reclamació davant dels consells escolars: fins al 13 de setembre.
  
6. Contestació per escrit a les reclamacions: fins al 14 de setembre.
  
7. Publicació de les llistes definitives: fins al 14 de setembre.
  
8. Termini de formalització de la matrícula: fins al 15 de setembre (en este cas s'utilitzaran els mateixos formularis que en el procés de juny).
  
B. Per a ESO, segona fase de culminació del procés ordinari d'admissió:
  
1. Elaboració de llistes provisionals i publicació d'estes: fins al 12 de setembre.
  
2. Termini de reclamació davant dels consells escolars: fins al 13 de setembre.
  
3. Contestació per escrit a les reclamacions: fins al 14 de setembre.
  
4. Publicació de les llistes definitives: fins al 14 de setembre.
  
5. Termini de formalització de la matrícula: fins al 15 de setembre (en este cas s'utilitzaran els mateixos formularis que en el procés de juny).
  
Una vegada conclòs l'anterior procés, es publicarà la relació de places ocupades i la de vacants existents en cada un dels centres i en cada municipi (annexos XIV i XV). Juntament amb els annexos s'informarà del procediment que s'ha de seguir per a l'escolarització de l'alumnat que necessite un lloc escolar a partir d'esta data.
  
Quart
  
Podrà matricular-se en el primer curs d'Educació Primària únicament l'alumnat que haja complit o complisca 6 anys d'edat fins al 31 de desembre del 2005.
  
Quint
  
L'alumnat admés haurà de formalitzar la matrícula en les dates establides en la present resolució. Amb esta finalitat, l'alumnat matriculat als centres públics que impartisquen primer cicle d'ESO, presentaran fotocòpia de les pàgines 20 i 21 del llibre d'escolaritat, degudament confrontades amb l'original (Ap. 35 de l'ordre citada).
  
Es consideraran com a vacants les places assignades a l'alumnat admés que no haguera formalitzat la matrícula dins del termini, i s'entendrà que renuncia a dites vacants (article 23 del Decret 27/1998). En este cas, les places vacants s'assignaran als que seguiren en l'ordre de preferència.
  
Sext
  
Als centres d'Educació Secundària, l'accés a una modalitat de Batxillerat o a un cicle formatiu requerirà procés d'admissió, amb independència que l'alumne es trobe cursant altres ensenyaments, fins i tot no obligatoris, al mateix centre.
  
L'alumnat d'ESO, Batxillerat i Cicles Formatius que hagen superat totes les àrees i matèries en l'avaluació final de juny, formalitzarà la matrícula en el període de matriculació de juny. Així mateix, l'alumnat que estiga en condicions de promoció, d'un curs al següent dins de l'etapa, encara que en l'avaluació de juny no haja superat una o dos assignatures i, per tant, quede pendent per a la realització de les proves de setembre, també podrà formalitzar la matrícula per al curs següent en el període de matriculació de juny.
  
Sèptim
  
Quan es tracte d'alumnat escolaritzat anteriorment en altres centres d'Educació Secundària presentaran certificat de baixa del centre anterior amb expressió de la seua situació acadèmica.
  
L'alumnat repetidor de Batxillerat i Cicles Formatius, quan desitge canviar de centre, participaran en el procés d'admissió d'alumnes a setembre.
  
Octau
  
El canvi de curs, cicle, etapa o nivell educatiu, en un centre sostingut total o parcialment amb fons públics, dins del mateix centre o recinte escolar, i fins a la finalització de l'Educació Bàsica, no requerirà procés d'admissió d'aquell alumnat que, promocionant a un nivell totalment sostingut amb fons públics, procedisca d'un parcialment sostingut amb fons públics en l'ingrés del qual es va seguir el procés d'admissió legalment regulat, llevat que la promoció s'efectue de Preescolar a Educació Infantil, supòsit en el qual haurà de portar-se a cap un nou procés d'admissió.
  
Nové
  
Les rendes anuals de la unitat familiar es valoraran segons el salari mínim interprofessional fixat pel govern de la nació per a l'any 2003 (BOE 28.12.2002):
  
Salari mínim per dia 15.04 euros.
  
Salari mínim per mes 451.20 euros.
  
Salari mínim per any 6.316.80 euros.